A TANÁCS HATÁROZATA
(2006. július 18.)
a növényfajták Horvátországban elvégzett hatósági vizsgálatának egyenértékűségéről
(EGT vonatkozású szöveg)
(2006/545/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésére,
tekintettel a mezőgazdasági növényfajok közös fajtajegyzékéről szóló, 2002. június 13-i 2002/53/EK tanácsi irányelvre (1), és különösen annak 22. cikke (1) bekezdésének a) pontjára,
tekintettel a Bizottság javaslatára,
mivel:
(1)
A 2002/53/EK irányelv lehetővé teszi a Tanács részére annak meghatározását, hogy egy harmadik országban végzett hatósági vizsgálatok ugyanazokat a biztosítékokat nyújtják-e, mint a tagállamokban lefolytatottak.
(2)
A növényfajták Horvátországban végzett hatósági vizsgálatainak szabályai a búza, árpa és kukorica vonatkozásában előírják, hogy a növényfajták elismerése megkülönböztethetőségüket, állandóságukat és egyneműségüket tekintve a leírandó fajta szempontjából elegendő számú jellemzőre kiterjedő hatósági vizsgálatok, különösen a fajtakísérletek eredményein alapul.
(3)
E szabályok kivizsgálása és az a mód, ahogyan Horvátországban ezeket a három fent említett fajta tekintetében végrehajtják, azt mutatta, hogy a tagállamokban végzett vizsgálatokkal egyenértékű biztosítékokat nyújtanak, feltéve, hogy a további feltételeknek eleget tesznek.
(4)
Ez a határozat nem gátolja a Bizottságot az egyenértékűségi közösségi ténymegállapítások visszavonásában, amennyiben az alapjukat szolgáló feltételek már nem állnak fenn.
(5)
Mivel a mellékletekben foglalt technikai rendelkezések gyakori módosítást igényelhetnek, a mellékleteket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat (2) 4. cikkében megállapított eljárással összhangban kell módosítani,
ELFOGADTA EZT A HATÁROZATOT:
1. cikk
A Horvátországban az I. mellékletben meghatározott hatóság által az I. mellékletben felsorolt növényfajták megkülönböztethetősége, állandósága és egyneműsége tekintetében végzett hatósági vizsgálatokat úgy kell tekinteni, mint amelyek a tagállamokban végzett vizsgálatokkal egyenértékű biztosítékokat nyújtanak, amennyiben eleget tesznek a II. mellékletben megállapított feltételeknek.
2. cikk
A mellékletek módosításait a 3. cikk (2) bekezdésében említett eljárásnak megfelelően kell elfogadni.
3. cikk
(1) A Bizottságot a 66/399/EGK tanácsi határozat (3) 1. cikkével létrehozott, a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága (a továbbiakban: a bizottság) segíti.
(2) Az e cikkre történő hivatkozás esetén az 1999/468/EK határozat 4. és 7. cikkét kell alkalmazni.
(3) Az 1999/468/EK határozat 4. cikkének (3) bekezdésében előírt határidő egy hónap.
(4) A bizottság elfogadja eljárási szabályzatát.
4. cikk
Ennek a határozatnak a tagállamok a címzettjei.
Kelt Brüsszelben, 2006. július 18-án.